recursal/SuperWikiNEXT-32B huggingface dataset:
**Aapinen** on kirja, jonka tarkoituksena on opettaa lukemista ja jossa käydään tavallisesti eri kirjaimet läpi aakkosjärjestyksessä.

Suomalaisen aapisen historia
----------------------------

Aapis-kirja vuodelta 1850.
Ensimmäinen tunnettu suomenkielinen kirja oli aapinen, Mikael Agricolan *Abckiria* vuodelta 1543. Sitä ei tosin ollut tarkoitettu niinkään lapsille, vaan lähinnä lukutaitoa opettaville papeille. *Abckirian* aapisosa käsittää neljä sivua ja katekismusosa 12 sivua. Enemmän lapsille suunnattu oli *Yxi paras lasten tawara*, vuoden 1666 katekismuksen aapisosa, jonka oli kirjoittanut piispa Johannes Gezelius vanhempi ja joka julkaistiin erillisenä 12-sivuisena painoksena. Gezeliuksen tavoite oli saada kansa omaksumaan sisälukutaito. Pälkäneläinen Daniel Medelplan kaiversi Gezeliuksen aapisen puulaatoille, jotta sitä voitiin painaa käsin. Sota-aikoina kirjapainot eivät toimineet ja aapisista oli pulaa. Esimerkiksi ennen isovihaa 1700-luvun alussa arvioitiin vain joka kolmannen suomalaisen osaavan auttavasti lukea.

Aapiskukko Pälkäneen kunnan vanhassa vaakunassa
Jaakko Juteinin *Lasten kirjassa* (1816) oli myös ei-uskonnollista aineistoa, jonka määrä aapisissa alkoi nousta.
Henrik Gabriel Porthan oli sitä mieltä, että ensimmäisen kirjan tulisi herättää lapsen uteliaisuus ja mielenkiinto. Lapsen kyvyt ja tarpeet alettiinkin ottaa huomioon myös heille tarkoitetuissa teoksissa.

Suomenkielisen aapisen kuva-aiheena ja symbolina on perinteisesti esiintynyt **aapiskukko**. Maailman vanhin säilynyt aapiskukko on painettu puolalaisen aapisen kanteen 1500-luvulla. Aapiskukko esiintyy myös Pälkäneen kunnan vanhassa vaakunassa.

Lähteet
-------

1. 1 2  Aakkosista avaruuteen.  *Opettaja*, 2007, nro 43, s. 47.
2. ↑  Pellervo, 21.3.2002

Kirjallisuutta
--------------

* Kotkaheimo, Liisa: *Suomalaisaapisia kansainvälisessä taustassaan ja kansainvälisissä yhteyksissään 1600-luvulta 1950-luvulle*. Joensuu: Joensuun yliopiston kasvatustieteiden tiedekunnan tutkimuksia, 1994. ISBN 951-708-256-8.
* Kotkaheimo, Liisa: *Suomalaisen aapisen viisi vuosisataa. Aapisten sisältö ja tehtävät kansanopetuksessa*. Väitöskirja. Joensuu: Joensuun yliopiston kasvatustieteellisiä julkaisuja, 1989. ISBN 951-696-849-X.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Aapinen**.
* Oululaisen Barckin kirjapainon painama aapinen vuodelta 1856.
* Hilkka-Maija Keskinen esittelee aapisia, Kirjastokaista-video
**Jussi Eemeli Hooli** (18. marraskuuta 1937 Karunki – 26. maaliskuuta 2021 Oulu) oli suomalainen vesirakentamisen tutkija ja professori.

Hoolin vanhemmat olivat talousneuvos Juho Eemeli Hooli ja diakonissa Martta Ylilahti. Hän tuli ylioppilaaksi Tornion yhteislyseosta 1957 ja valmistui Teknillisestä korkeakoulusta diplomi-insinööriksi 1964, tekniikan lisensiaatiksi 1971 ja tekniikan tohtoriksi 1972. Maataloushallituksen toimistoinsinöörinä Hooli työskenteli 1964–1967, vesihallituksen suunnittelijana 1972–1976, Teknillisen korkeakoulun assistenttina 1965–1972, erikoisopettajana ja vt. professorina 1971–1974 ja vesitalouden professorina 1975–1981. Osaston johtaja hän oli 1977–1980. Oulun yliopiston vesirakennuksen professorina hän toimi vuodesta 1982, eläkkeelle hän jäi vuonna 2001. Hooli oli Teknisten tieteiden akatemian jäsen vuodesta 1977.

Sotilasarvoltaan Hooli oli reservin vänrikki (1985), hänen puolisonsa vuodesta 1963 oli Airi Marjatta Hämälä (s. 1937).

Lähteet
-------

1. ↑  Kuolinilmoitus. *Kaleva* 11.4.2021, s. 35.
2. ↑  BillionGraves: Hooli Jussi Eemeli, Muhoksen hautausmaa, Muhos *billiongraves.com*. Viitattu 8.7.2023.
3. 1 2 3 4  Veli-Matti Autio: *Suomen professorit. Finlands professorer*, s. 147. Professoriliitto, 2000. ISBN 951-95189-6-7.
4. ↑  Facta2001, WSOY 1981, 6. osa, palsta 169
5. ↑  Oulun yliopisto, Teknillinen tiedekunta (Arkistoitu – Internet Archive)
Silmälappu suojaa potilaan näköä leikkauksen jälkeen.
**Silmälappu** on litteä, esimerkiksi huovasta, muovista tai nahasta valmistettu kappale, jonka tarkoitus on peittää silmä. Lappu on epätasaisen soikion tai pyöristetyn kolmion muotoinen ja kiinnitetään paikoilleen joko liimalla, narulla tai teipillä, nykyisin useimmiten kuminauhalla. Silmälappua voidaan käyttää: 

1. kosmeettisista syistä (yksisilmäisyys, silmän sokeus tms.).
2. lääkinnällisessä tarkoituksessa (karsastuksen hoito, vahingoittuneen silmän suojaaminen).
3. naamioitumiseen.
4. ampumaurheilussa näkökentän keskittämiseen toiseen silmään.

Merirosvot kuvataan usein stereotyyppisesti silmälappu päässään. Piraatit lienevät aikoinaan pitäneet silmälappuja, jotta heillä olisi ollut aina käytettävissään myös pimeään tottunut silmä kannen ja ruuman väliä kulkiessaan. *Myytinmurtajat*-televisiosarjassa kyseistä teoriaa on pidetty uskottavana.

Lähteet
-------

1. ↑   Myytinmurtajien tutkimustulokset 71. jaksosta (englanniksi). Viitattu 13.8.2008.

Aiheesta muualla
----------------

* Kuvia tai muita tiedostoja aiheesta **Silmälappu** Wikimedia Commonsissa
**Valio Areena** on Lapinlahdella sijaitseva urheilukenttä. Valio Areenalla järjestetään vuosittain Savo Games, joka oli vuosina 1986-2017 osa Eliittikisat-sarjaa ja vuodesta 2018 eteenpäin osa yleisurheilun GP-sarjaa. Kentällä järjestetään myös useita pienempiä yleisurheilukilpailuja, sekä jalkapallo-otteluita. Valio Areena toimii yleisurheiluseura Lapinlahden Vedon ja jalkapalloseura Lapinlahden Pallo-95:n kotikenttänä. 

Vuonna 2000 juoksuratojen pinnoite uusittiin, jolloin kentän nimeksi tuli Mondo Areena, kentän uuden pinnoitemateriaalin mukaan. Kenttä oli Suomen ensimmäinen mondo-pinnoitettu ulkokenttä. Vuonna 2012 urheilukentälle rakennettiin katettu pääkatsomo, jossa on 1000 kuppi-istuinta. Vuonna 2015 kentän nimi vaihtui Valio Areenaksi. Meijerijätti Valio on Lapinlahden kunnan suurimpia työllistäjiä.

Lähteet
-------

1. ↑  Yleisurheilun Eliittikisasarja väistyy, GP-kilpailut painottavat paria päälajia kerrallaan
2. ↑  Lapinlahden kentälle Mondo-pinnoite
3. ↑  Valio suunnittelee isoa investointia Lapinlahdelle *Helsingin Sanomat*.  9.6.2010. Viitattu 4.1.2021.
**Radek Zelenka** on kuvitteellinen hahmo scifi-sarjassa *Stargate Atlantis*. Hän toimii Atlantiksessa tiedemiehenä, ja häntä näyttelee kanadantšekkiläinen David Nykl.

Zelenka on Atlantis-retkikunnan tšekkiläinen tiedemies, joka on moneen otteeseen auttanut Atlantiksen henkilökuntaa tukalissa tilanteissa. Hän on asiantuntija muinaisten teknologian suhteen ja toimii yleensä tiiviissä yhteistyössä Rodney McKayn kanssa, jolla on tunnetusti vaikeuksia antaa kiitosta kenellekään hyvin tehdystä työstä. Zelenka on kuitenkin jopa McKayn mielestä etevä tiedemies, ja hän jopa kehui tätä henkilökohtaisesti sen jälkeen, kun Zelenka oli haavoittunut hengenvaarallisesti voimakkaassa energiapurkauksessa. Miesten keskinäistä kinailu kuitenkin jatkuu kuten ennenkin.

Jaksossa *Hot Zone* ilmenee, että Zelenkaan on rokotettu muinaisten geeni, mutta hänen kehonsa hylkii geeniä eikä hän näin ollen pysty käyttämään kaikkia muinaisten laitteita.

Aiheesta muualla
----------------

* Hahmokuvaus GateWorld-sivustolla (Arkistoitu – Internet Archive) (englanniksi)
* Radek Zelenka StargateWikissa (englanniksi)
Mies hyväilee naisen vaginaa.
**Hyväilyseksi** tai **petting** on kumppanin eroottista hyväilemistä ja kiihottamista orgasmiin asti, mutta ilman yhdyntää. Hyväilyseksiin voi kuulua partnerin sukupuolielinten hyväilyä käsillä tai suulla, kiihkeitä suudelmia, tai kehon muuta stimulointia. Hyväilyseksi on muuten samanlaista kuin esileikki, paitsi että se on jo itsessään päämäärä eikä vain yhdynnän valmistelua. Joskus touhun aikana ei vielä ole selvää, kummasta lopulta on kyse.

Hyväilyseksiä harrastetaan, koska erogeenisten alueiden ja muunkin ihon seksuaalinen koskettelu sekä orgasmi tuottavat mielihyvää. Myös muut kädelliset kuin ihminen harrastavat sitä. Entisaikoina uskonnolliset seksuaalikäsitykset suhtautuivat hyväilyseksiin nykyistä kielteisemmin, jopa avioliitossa, mutta nykyaikana asenteet sitä kohtaan ovat tulleet hyväksyvämmiksi.

Nuorten hyväilyseksissä on tyypillistä, että poika yrittää päästä mahdollisimman pitkälle ja tyttö yrittää jarrutella ja pysytellä kunniallisissa rajoissa. Vaikka hyväilyseksi ei johdakaan yhdyntään, sitä harjoitetaan joskus siksi, koska nuori nainen haluaa antaa partnerilleen ja itselleen nautintoa ja orgasmin menettämättä arvokasta neitsyyttään yhdynnässä. Joidenkin nuorten vanhemmat pitävätkin hyväilyseksiä nuorilla hyväksyttävämpänä kuin yhdyntää.

Katso myös
----------

* Reisiyhdyntä

Lähteet
-------

1. ↑  *hyväilyseksi.* *Kielitoimiston sanakirja*. Helsinki: Kotimaisten kielten keskus, 2022.
2. 1 2 3  Walsh, Anthony (toim. Bullough, Vern L. & Bullough, Bonnie): "Petting", *Human Sexuality: An Encyclopedia*, s. 439–441. Routledge, 2013. ISBN 0-8240-7972-8.
**Andiata** on suomalainen muotitalo, jonka perusti vuonna 1986 Tarja Rantanen. Rantanen toimii edelleen yrityksen toimitusjohtajana ja pääsuunnittelijana. Yrityksen pääkonttori ja design-studio sijaitsevat Helsingin Vallilassa. Andiata on perheyritys jo toisessa sukupolvessa: Rantasen tytär Matilda Morelius toimii yrityksessä suunnittelijana.

Andiata on mukana slow fashion -liikkeessä, ja yrityksen ydinmissio on tuottaa pitkäaikaista muotia kestävälle tulevaisuudelle. Tyylillisesti Andiatan mallistoissa yhdistyy pohjoismainen minimalismi ja pariisilainen naisellisuus.

Andiatalle myönnettiin Gloria Fashion Awards -palkinto vuonna 1998 ja Kultainen Vaatepuu -palkinto vuonna 2002. Lisäksi toimitusjohtaja Tarja Rantanen on palkittu Prix Veuve Clicquot Business Woman Award -palkinnolla vuonna 2011.

Andiata on saanut myös paljon huomiota mediassa kuninkaallisten luottomerkkinä.

Lähteet
-------

1. ↑  Yritys *Andiata*. Viitattu 24.5.2021.
2. ↑  Piritta Palokangas: Äidin ja tyttären vetämä perheyritys on kuninkaallisten luottomerkki, joka selviytyy koronassa laman opein – "Brändi on meille kuin perheenjäsen" *Tärkeimmät talousuutiset | Kauppalehti*. Viitattu 24.5.2021.

Aiheesta muualla
----------------
**Pyhäjärven Sanomat** on vuonna 1955 perustettu sitoutumaton, poliittisesti riippumaton paikallislehti Pyhäjärveltä. Lehti ilmestyi ensimmäisen kerran 15. joulukuuta 1955. Lehden ensimmäinen päätoimittaja oli Aatto Hosiaisluoma.

Lehteä julkaiseva Pyhäjärven Sanomat Oy on yksityisten osakkeenomistajien omistama pyhäjärvinen yritys. Pyhäjärven Sanomat Oy on kirjattu kaupparekisteriin vuonna 1958. 

Pyhäjärven Sanomat kuuluu Uutismedian Liittoon, jonka jäsenlehdet ovat sitoutuneet noudattamaan Journalistin ohjeita ja Julkisen sanan neuvoston periaatteita.

Pyhäjärven Sanomat ilmestyy kerran viikossa paperisena, vuoden viimeistä viikkoa lukuun ottamatta. Pyhäjärven Sanomat on tilaajien luettavissa näköislehtenä jo ilmestymispäivää edeltävänä iltana lehden verkkosivuilla. Digisisältöä julkaistaan verkossa päivittäin.

Lähteet
-------

1. ↑  Pyhäjärven Sanomien mediatiedot *Pyhäjärven Sanomat*. Pyhäjärven Sanomat Oy. Viitattu 15.3.2023.
2. ↑  Pyhäjärven Sanomien historian alkuhämäristä.  *Pyhäjärven Sanomat*, 16.12.2020.  Pyhäjärven Sanomat Oy. Artikkelin verkkoversio.
3. ↑  Yritys- ja yhteisötietojärjestelmä, Pyhäjärven Sanomat Oy YTJ. Viitattu 15.3.2023.
4. ↑  Jäsenyys *Uutismedian liitto*. Viitattu 15.3.2023.
5. ↑  Tilausvaihtoehdot Pyhäjärven Sanomat Oy. Viitattu 15.3.2023.

Aiheesta muualla
----------------

* Pyhäjärven Sanomien verkkosivut
**Optibet** on Latviassa vuonna 1999 perustettu kansainvälinen rahapeliyritys, jonka omistaa ruotsalainen EnLabs AB. 

Optibetin päätuotteet ovat kasinopelit, vedonlyönti ja pokeri. 

Yrityksen päämarkkina-alueet ovat Baltia, mutta sillä on toimintaa myös Skandinaviassa ja Etelä-Amerikassa.

Historia
--------

Alkuperäinen yritys perustettiin vuonna 1999 Latviassa, mutta nimen Optibet se sai vuonna 2008, sen jälkeen, kun yrityksen osti Redbet Holding AB vuonna 2007. Alkujaan yritys tarjosi vain vedonlyöntiä latvialaisille asiakkaille, mutta vuodesta 2012 myös kasinopelit ovat olleet saatavilla. Vuodesta 2019 lähtien yritys on ollut Latvian vierailluin verkkosivusto.*lähde?*

Vuonna 2014 yritys sai Viron pelilisenssin ja loppuvuodesta 2014 Optibetin pelitarjonta on ollut saatavilla myös Virossa. 

Vuonna 2015 Optibetille myönnettiin maltalaisen MGA:n (Maltese Lotteries and Gaming Authorityn) lisenssi, ja se aloitti toimintansa muun muassa Suomessa.

Vuonna 2017 yritys osti liettualaisen Baltic Bet operaattorin ja aloitti vuotta myöhemmin toimintansa myös Liettuassa. Vuonna 2018 yrityksen osti ruotsalainen EnLabs AB. 

#### Sponsorointi ja yhteistyö

Optibet tukee ja sponsoroi useita Balttialaisen urheilun sarjoja. Sekä latvialaisen jääkiekon (Optibet Hokeja Līga) että jalkapallon ylin sarjataso (Optibet Virslīgaksi) on nimetty pääsponsorinsa mukaan. Tämän lisäksi yritys tukee mm. salibandyä, nyrkkeilyä, futsalia, lentopalloa ja koripalloa Latviassa, Virossa ja Liettuassa.

Lähteet
-------

1. ↑  Reports *enlabs.com*.  Arkistoitu 29.10.2020. Viitattu 13.11.2020. (englanniksi)
2. ↑  Our history *enlabs.com*.  Arkistoitu 28.10.2020. Viitattu 13.11.2020. (englanniksi)
3. ↑  Optibet Virslīga / Futbola Virslīga *Optibet Virslīga / Futbola Virslīga*. Viitattu 13.11.2020. (englanniksi)
**Nimilista** on joukko ihmisten nimiä, jotka listan aiheen osalta liittyvät läheisesti toisiinsa. Nimilistoja käytetään arkisissa tilanteissa esimerkiksi nimenhuudon yhteydessä. Yleisesti tunnetuilla nimilistoilla on usein negatiivinen sävy.

Nimilistat ja niiden aktiivinen käyttäminen lehdistössä, radiossa, televisiossa ja muissa mahdollisissa tiedotusvälineissä mahdollistaa epäilysten herättämisen listalla olevia kohtaan ja vaikeuttaa heidän toimintaansa. Äärimmäisissä tapauksissa nimilistat voivat olla listalla oleville jopa hengenvaarallisia kriisi- tai sotatilanteessa.

Nimilistoja käytetään muun muassa tietovuotojen yhteydessä, millä pyritään vaikuttamaan politiikkaan, hallintoon tai päätöksentekoon vaikuttavaan yleiseen mielipiteeseen. 

Suomessa nimilistoja on käytetty politiikan välineenä 1990-luvun jälkeen useaan otteeseen mm. toimittaja Olli Ainolan paljastaman Tiitisen listan olemassaolon ja Ruusupuu-listan yhteydessä. Suomessa käsittelemättömäksi jäänyt lista on Crowleyn lista. 1970- ja 1980-luvulla puhuttiin Tehtaankadun listasta, jolle oli kerätty suomalaisten puolueiden edustajien Neuvostoliiton suurlähetystölle tekemiä ilmoituksia oman puolueensa todennäköisesti neuvostovastaisista voimista. 1930-luvulla työnantajat keräsivät ns. mustia listoja kommunisteista heidän palkkaamisensa estämiseksi. Mustiksi listoiksi on nimitetty yleensä luetteloita epäsuosioon joutuneista tai epäluotettavista henkilöistä.

Yhdysvaltain presidentti Richard Nixon laati omaan käyttöönsä "vihollislistan", jossa lueteltiin hänen poliittisia vastustajiaan. Nixonin nimilista tuli vuonna 1973 julkisuuteen ja herätti paljon huomiota. Monet Nixonin vastustajat olivat suorastaan ylpeitä nimensä esiintymisestä listalla.

Lähteet
-------

* Wallin, Anna-Riitta: Tietosuoja ja mustat listat.  *Suomen kuvalehti*, 1984, nro 47, s. 74.  (suomeksi)
* Paso, Mirjami: Suojelupoliisin kansainvälisiä tiedonantoja koskevan asiakirjan (nk. Tiitisen lista) julkisuus : KHO 2010:31.  *Lakimies : Suomalaisen lakimiesyhdistyksen aikakauskirja*, 2010, 108. vsk, nro 5, s. 883-892. ISSN.   (suomeksi)

### Viitteet

1. ↑  Paso, Mirjami: Suojelupoliisin kansainvälisiä tiedonantoja koskevan asiakirjan (nk. Tiitisen lista) julkisuus : KHO 2010:31.  *Lakimies : Suomalaisen lakimiesyhdistyksen aikakauskirja*, 2010, 108. vsk, nro 5, s. 883-892. ISSN.   (suomeksi)
2. ↑  Wallin, Anna-Riitta: Tietosuoja ja mustat listat.  *Suomen kuvalehti*, 1984, nro 47, s. 74.  (suomeksi)
3. ↑  EnemiesList.info (englanniksi) Viitattu 7.10.2015.
**Thangka** (tiibetiksi ཐང་ཀ་, nepaliksi पौभा, *paubha*) on tiibetiläinen kankaalle maalattava uskonnollinen maalaus, joita käytetään paljon meditaatioissa. Sana *thangka* tarkoittaa kutakuinkin "tallennettua viestiä".

Buddhalaiset opettajat ja munkit käärivät thangkoja yleensä rullalle, jotta niitä olisi helpompi kuljettaa mukana. Maalauksia käytetään buddhalaisuuden opettamiseen Tiibetissä, jossa väestö on perinteisesti elänyt paimentolaiselämää. Maalaustekniikka opetetaan mestari-kisälli -periaatteella..

Tiibetin lisäksi thangka-maalaukset ovat tyypillisiä myös Nepalissa, jossa maalauksista käytetään nimeä *paubha*. Kuva-aiheita ovat buddhalaisuuden lisäksi mm. hindulaiset jumalat. Ensimmäiset maalaukset ovat peräisin 1000-luvulta..

Maalauksen pohja on yleensä puuvillaa tai silkkiä. Maalit valmistetaan perinteisesti kristalleista, korallista ja koristekivistä.. Eri väreillä viestitään eri asioita: esim. valkoisella rauhallisuutta ja vihreällä aktiivisuutta. Thangkan kulmat voidaan tehdä nahasta ja ylä- ja alaosiin kiinnitetään usein puinen tai metallinen tanko käärimisen helpottamiseksi..

Galleria
--------

* Keisari Qianlong pukeutuneena buddhalaiseen kaapuun vuodelta 1758.Keisari Qianlong pukeutuneena buddhalaiseen kaapuun vuodelta 1758.
* Hindulaisuuden tulen jumala Agnia esittävä thangka 1400-luvulta.Hindulaisuuden tulen jumala Agnia esittävä thangka 1400-luvulta.
* Thangkan maalausta Lhasassa.Thangkan maalausta Lhasassa.
* Tiibetiläinen Guru Rinpochea esittävä thangka 1800-luvun lopultaTiibetiläinen Guru Rinpochea esittävä thangka 1800-luvun lopulta
* Avalokiteshvaraa esittävä bhutanilainen thangka.Avalokiteshvaraa esittävä bhutanilainen thangka.

Lähteet
-------

1. 1 2  What is Tibetan Thangka Painting | Premium Tibetan Art Gallery in London *Gammas*. Viitattu 25.11.2020. (englanniksi)
2. ↑  History of Tibetan Buddhist Art *Art, Buddhism & Thangka Painting Courses by Carmen Mensink*. Viitattu 25.11.2020. (englanniksi)
3. ↑  Chitra Deepa Anantharam: Reflecting on the deeper meaning and philosophy of Nepali Thangka paintings *The Hindu*.  22.1.2020. Viitattu 25.11.2020. (englanniksi)
4. ↑  Buddhist Art: Tibetan Thangka Paintings *www.buddhanet.net*. Viitattu 25.11.2020.
**International Swimming League** eli **ISL** (suom. *"Kansainvälinen uintiliiga"*) on uinnin ammattilaisliiga joka on perustettu 2019. Ammattilaisliigaa on uitu kolmen kauden ajan vuosina 2019-2021. ISL:n neljäs kausi on lykätty vuodelle 2023. ISL perustuu tiimipohjaiseen kilpailuun uinnissa.

Historia
--------

### FINA-ISL-kiista

Kauden 2018 alussa ainoa FINAn määräämä vuosittainen uintiturnaus oli Uinnin maailmancup (engl. *FINA Swimming World Cup*). Uinnin näkyvyyden parantamiseksi perustettiin uusi tiimipohjainen formaatti. Organisaatio perustettiin 2017 (**International Swimming League)** ja se esiteltiin Anaheimissa syyskuussa 2018. Organisaatio perustuu ukrainalaisen miljardöörin Konstantin Grigorishin ideaan: Tämän Uuden liigan perustamistapahtuma olisi ollut vuosittainen *Energy for Swim* -kokous. Se pidettiin ensimmäistä kertaa 20. – 21. joulukuuta 2017 Torinossa. FINA lähetti kesäkuussa kirjeet kaikille 209 liitolle, joissa kehotettiin niitä olemaan tekemättä yhteistyötä ISL:n kanssa. 

Sääntöjen selvittämisen jälkeen sääntö sisältyy FINA:n 4.5 yleisiin sääntöihin. FINA totesi, että *Energy for Swim meet* oli nyt luokiteltu kansainväliseksi tapahtumaksi kaudella, koska "kilpailua, joka on käsitteellisesti suunniteltu omaamaan Suurin osa ulkomaisista osallistujista ei ole kansallinen kilpailu", lausunto piti hyväksyä kuudessa kuukaudessa.

Koska hyväksyntäaika oli jo päättynyt, FINA olisi hylännyt kokoukseen osallistuvat urheilijat yhdestä kahteen vuotta eikä tapahtuman aikana saavutettuja maailmanennätyksiä olisi hyväksytty.

Osapuolten väliset neuvottelut katkesivat virallisesti 15. marraskuuta 2018 johtaen lopulta *Energy for Swim* meetin peruuttamiseen.

Aiheesta muualla
----------------

* ISL:n kotisivut (englanniksi, ranskaksi, saksaksi, italiaksi, venäjäksi, japaniksi, espanjaksi)

Lähteet
-------

1. ↑  ISL SEASON 4 POSTPONE TO 2023 Viitattu 12.9.2023
**Gayniggers from Outer Space** (suom. *Homoneekerit ulkoavaruudesta*, nimi esitetty myös muodossa *Gay Niggers from Outer Space*) on 1992 ensi-iltansa saanut blaxploitaatiohenkinen amatööriscifikomedia, joka kertoo avaruuden halki matkaavista Gayniggerseistä. Sen on ohjannut on tanskalainen Morten Lindberg. Lyhytelokuvassa esiintyvät näyttelijät koostuvat Lindbergin ystäväpiiristä ja tutuista. Elokuvan on tarkoitus käsitellä rasismiin liittyviä tabuja yhdessä paketissa. Sen nimi on parodia Ed Woodin elokuvasta *Plan 9 from Outer Space*, jonka eräs työnimi oli *Gravediggers From Outer Space* ('Haudanryöstäjät ulkoavaruudesta'). Kyseessä on myös tabun korostaminen - Tanskassa asuneet homoseksuaalit afrikkalaiset väittivät, että heitä kohdellaan suuntautumuksensa vuoksi kuin he olisivat toiselta planeetalta. Hahmojen nimet ovat lähinnä eriasteisia törkeyksiä englannin ja saksan kielillä. Lisäksi elokuvassa parodioidaan scifi-genren kliseitä, muun muassa mahtipontista alkujuontoa sekä henkilön sädettämistä avaruusaluksesta planeetalle. Myös halpojen scifi-ja toimintaelokuvien usein heikko (jälki)äänitystekniikka on parodian kohde, sillä koko elokuva on dubattu tahallisen kehnosti (lisäksi ainakin Coco P. Dalbert dubbaa itseään).

Juoni
-----

Gayniggersien saapuessa *Ringmusculaturus II* aluksellaan Maan läheisyyteen havaitsevat he Maata kansoittavat kaameat naisolennot. Käyttäen tappavia säteitä ampuvia aseitaan puhdistavat Gayniggersit Maan, vapauttaen miehet naaraiden ikeestä ja jättäen jälkeensä homosuurlähettilään. Kun naiset on hävitetty, aiemmin mustavalkoinen elokuva muuttuu värilliseksi.

Henkilöt
--------

* Coco P. Dalbert - Agentti ArmInAss. Miehistön nuorin jäsen, vastikään valmistunut *Gay Agent Schoolista*
* Sammy Saloman - Kapteeni B.Dick. Viisas ja kokenut kapteeni.
* Gerald F. Hail - D.Ildo, geenimanipulaation ekspertti.
* Gbartokai Dakinah - Kersantti Shaved Balls, aluksen mekaanikko.
* Konrad Fields - Mr. Schwul, saksaa puhuva aluksen pääinsinööri.
* Johnny Conny & Tony Thomas - Homosuurlähettiläs.

Aiheesta muualla
----------------

* Arvostelu: Gayniggers from Outer Space (elitisti.fi)
* Ohjaaja Morten Lindbergin haastattelu (elitisti.fi)
**"Kaikukaa, kellot, on keskiyön hetki"** on tanskalaisen teologin ja kirjailija Nikolai Frederik Severin Grundtvigin kirjoittama jouluvirsi "Kimer, I klokker" vuodelta 1856. 

Grundtvig on kirjoittanut virren ystävänsä ja virsikirjan julkaisijan Peter Rördamin toivomuksesta, että Grundtvig kirjoittaisi virsiä saksalaiseen "Lobet den Herren" -sävelmään. Grundtvig kirjoitti neljä virttä ja ne julkaisiin kesäkuussa 1856 *Dansk Kirketidene* -lehdessä. Virsistä vain tämä jouluvirsi on jäänyt elämään ja se on suosittu jouluvirsi Tanskassa ja Norjassa. Tanskan kirkon virsikirjaan se tuli 1869.

Jouluyönä soivat kirkonkellot ja kuuluttavat Jeesuksen syntymää. Virsi oli tarkoitettu laulettavaksi jouluaamun jumalanpalveluksessa, kun vielä on pimeää. Virren alun keskiyö ei tarkoita vain joulukuista pimeää, vaan myös muuta pimeyttäː uusi päivä, uusi aika on koittanut. Vuoden kierto on kääntymässä talvipäivänseisauksen jälkeen kohti kevättä ja aurinkoa. Virressä toistuu myös monien vanhojen jouluvirsien kuva Jeesus-lapsesta aurinkona, joka loistaa seimestä. Virttä sävyttää joulun aamun jumalanpalveluksen ilo ja siinä on kirkonkellojen kaiulla oma merkityksensä. Kolmannen säkeistön tekstistä voi lukea, että Grundtvig olisi tarkoittanut tämän virren etenkin lasten virreksi, kun hän kirjoittaa: "Synger og danser og klapper i eders småhænder" (Laulakaa, tanssikaa, taputtakaa pieniä käsiänne). Kunkin säkeistön päättävä "Jumalan kunnia olkoon*"* liittyy selkeästi enkelten lauluun Betlehemin kedon keskiyössä.

Virrestä on Lauri Pohjanpään suomennos *Hengellisiä lauluja ja virsiä* -kokoelmassa, laulu 21 "Soittakaa, kellot, nyt aamua pimeän mailla!". Ruotsin kirkon virsikirjassa on Niilo Rauhalan 1995 tekemä suomennos "Kaikukaa, kellot, on keskiyön hetki jo mailla!". Suomalainen säveltäjä Heino Kaski on tehnyt virteen sävelmän.

Tanskan kirkon virsikirjassa virren sävelmänä on tanskalaisen säveltäjän Henrik Rungin sävelmä vuodelta 1857. Yleisimmin sitä lauletaan Saksan Stralsundissa 1665 julkaistulla sävelmällä, joka liittyy virteen "Kiitos nyt Herran" (Suomen evankelis-luterilaisen kirkon virsikirjan virsi 329, Ruotsin kirkon virsikirjan virsi 2).

Lähteet
-------

1. 1 2  Per Olof Nisser, Inger Selander, Hans Bernskiöld: *Psalmernas väg. Kommentaren till text och musik i Den svenska psalmboken*
Band 3 Psalmerna 421-651 Liturgiska sånger 652-700.*, s. 28. Wessmans musikförlag AB Visby, 2019. (ruotsiksi)*
2. ↑  Soittakaa kellot *kansalliskirjasto.finna.fi*. Viitattu 8.1.2022.
3. ↑  Taneli Kuusisto ja Lauri Solanterä (toim): *In dulci jubilo Joululauluja - Julsånger*, s. 85. Edition Fazer, Helsinki, 1979.
4. ↑  100 Kimer, I klokker! ja, kimer før dag i det dunkle *dendanskesalmebogonline.dk*.  (tanskaksi)
**HD 98800** on nelinkertainen tähti noin 150 valovuoden päässä Maasta. Sen näennäinen kirkkaus 10,27. HD 98800 ei näy paljain silmin. Tähti tunnetaan myös nimellä **TV Crateris** tai *TV Crt*. Se sijaitsee nuorten tähtien muodostamassa tähtiassosiaatiossa. Toista tähtiparia HD 98800 Aab ympäröi kaksi pölykiekkoa, joiden välissä on aukko.

Järjestelmän rakenne
--------------------

HD 98800 koostuu kahdesta lähekkäisestä kaksoistähdestä, joita kutsutaan nimillä HD 98800 A ja HD 98800 B. Tähtiparien väli on noin 50 AU, ja ne kiertävät toisiaan yhteisen painopisteen ympäri. Tähtipareja kutsutaan useimmiten nimellä HD 98800 Aab ja HD 98800 Bab tai joskus HD 98800 A1/2 ja HD 98800 B1/2.

HD 98800:n neljästä tähdestä Aa, Ab ja Ba, Bb ei ole paljonkaan tietoja. Niiden katsotaan kuitenkin muistuttavan paljon nuorta Aurinkoa. Järjestelmän ikä on noin 10 miljoonaa vuotta. A- ja B-tähtiparien väli on 50 AU.

Sekä Aab että Bab ovat spektroskooppisia kaksoistähtiä, joiden komponenttien väli on noin 1 AU. K5-spektriluokan Aa:n massa on arviolta 1,1 Auringon massaa. B:n tähtien massat ovat 0,93 ja 0,64 Auringon massaa. B-tähden pspektriluokka on välillä K7-M0. B-tähden ympärillä on havaintojen mukaan pölykiekko, joka kiertää kumpaakin B-tähteä.

Sisempi ja ulompi pölykiekko
----------------------------

HD 98800 koostuu neljästä tähdestä. B-tähtiparia kiertää ohut sisempi pölykiekko, joka päättyy aukkoon. Aukon takana on paksumpi ja kylmempi pölykiekko.
Sisempi ohut pölykiekko ulottuu B-tähtiparin eli Bab-parin painopisteestä 1,5–2 AU:n päähän. Tämän jälkeen pölykiekoissa on noin 3 AU:n levyinen aukko, ja toinen, paksu kiekko alkaa noin 5,9 AU:n päässä. Kiekoissa on vähän kaasua, joten ne ovat melko pitkälle kehittyneitä. Sisempää kiekkoa pidetään "toisen sukupolven kiekkona", joka on irronnut jo kasautuneista isommista kappaleista. Myös ulompi kiekko koostuu suurista hiukkaista, ja säteilee paljon infrapunaa, koska siellä tapahtuu luultavasti näkymättömän, jo syntyneen, planeetan aiheuttamia törmäyksiä, jotka hajottavat suuria pölyhiukkasia pienemmiksi. Vastaava massa pieniä pölyhiukkasiahan omaa suuremman pinta-alan kuin pieni määrä suuria.

Tämän tyyppistä ohuesta sisäosasta ja paksusta ulko-osasta koostuvaa esiplanetaarista kiekkoa pidetään niin sanottuna siirtymävaiheen kiekkona, joka elää vain noin 100 000 vuotta. Syntyneiden planeettojen uskotaan puhdistavan vetovoimallaan sisempää kiekkoa.*lähde?*

HD 98800:sta nuorempia ovat nuoret esiplanetaarisen kiekon ympäröimät kaksoistähdet St 34 ja Hen 3-600 A. Vanhempia ovat esim TW Hya.

Lähteet
-------

1. ↑
2. ↑   HD 98800: A 10-MYR-OLD TRANSITION DISK ,E. Furlan
3. ↑
4. ↑  Keck Diffraction-limited Imaging of the Young Quadruple Star System HD 98800[vanhentunut linkki]
5. ↑   The Planetary Debris System in HD98800
6. ↑  Keck Diffraction-limited Imaging of the Young Quadruple Star System HD 98800[vanhentunut linkki]
7. ↑  HD 98800: A 10-Myr-Old Transition Disk

  

Maljan tähdistö (Crater) » luettelo tähdistä, luokka

|  |  |
| --- | --- |
| Tähdet | δ Crt, γ Crt, α Crt, β Crt, θ Crt, ζ Crt, ε Crt, λ Crt, η Crt, ι Crt, κ Crt, ψ Crt, SC Crt, VX Crt, BD-10°3166 |
| Eksoplaneetat | BD-10°3166 b |
Kirkas Kivi-lyhty (60 mm).
Mustikansininen ja punainen Kivi-lyhty (60 mm). Taustana Primavera-liina, jota on myös käytetty Iittalan ja Marimekon yhteistuotteissa.
**Kivi-kynttilälyhty** on Heikki Orvolan vuonna 1988 Iittala Oy:lle suunnittelema lasiesine. Kivi-lyhty on lähes sylinterin muotoinen, tosin se kapenee hieman ylhäältä alas. Tuotetta on valmistettu lukuisina väriversioina. Sinisen, punaisen, keltaisen ja vihreän eri sävyjen lisäksi on kehitetty muun muassa kirkas ja mattavalkoinen versio. Lyhtyä on valmistettu sekä 60 millimetrin että 80 millimetrin korkuisina versioina, joista 80-milliset poistuivat tuotannosta vuonna 2014.

Kivi-kynttilälyhty on Mariskoolin ohella toinen tunnettu Iittalan ja Marimekon yhteistuote. Sen värivaihtoehdot on sovitettu molempien yritysten tuotteiden väriskaalaan.

Mittoja
-------

|  |  |
| --- | --- |
| **Korkeus** | **60 millimetriä** | **80 millimetriä** |
| Ympärysmitta | noin 210 mm | tieto puuttuu |
| Halkaisija | noin 65 mm | tieto puuttuu |
| Säiliön halkaisija | noin 47 mm | tieto puuttuu |
| Reunan paksuus | noin 9 mm | tieto puuttuu |
| Tilavuus | noin 200 cm3 | tieto puuttuu |
| Säiliön tilavuus | noin 80 cm3 | tieto puuttuu |
| Pohjan pinta-ala | noin 30 cm2 | tieto puuttuu |
| Paino | noin 300–330 g | tieto puuttuu |
|

Lähteet
-------

* Kivi (Arkistoitu – Internet Archive). Store.iittala.fi
* Poistuneet tuotteet. Iittala.fi
Walt Disney -konserttisali.
**Los Angelesin filharmonikot** (engl. *Los Angeles Philharmonic*) on yhdysvaltalainen Kalifornian Los Angelesissa toimiva sinfoniaorkesteri. Vuodet 1964–2003 sen kotisalina toimi Dorothy Chandler Pavilion Los Angelesin Musiikkikeskuksessa. Orkesteri siirtyi Frank Gehryn suunnittelemaan samassa keskuksessa toimivaan Walt Disney -konserttisaliin vuonna 2003. Kesäisin orkesteri soittaa ulkoilmakonserteissa Hollywood Bowlissa.

Orkesterin perusti vuonna 1919 William Andrews Clark, Jr. Walter Henry Rothwellin toimiessa kapellimestarina. Samana vuonna oli myös orkesterin ensikonsertti.

Orkesteria ovat sittemmin johtaneet Artur Rodzinski (1929–1933), Otto Klemperer (1933–1939), Eduard van Beinum (1956–1959), Zubin Mehta (1962–1978), Carlo Maria Giulini (1978–1984) ja André Previn (1985–1989). Vuodesta 1992 lähtien Esa-Pekka Salonen oli orkesterin taiteellinen johtaja ja pääkapellimestari. Salosen johdolla orkesteri soitti muun muassa seuraavien säveltäjien ensiesityksiä: John Adams, Franco Donatoni, William Kraft, Witold Lutosławski, Magnus Lindberg, Bernard Rands, Kaija Saariaho, Rodion Štšedrin, Steven Stucky, Tan Dun, Augusta Read Thomas ja hänen omia teoksiaan.

Vuonna 2008 *Gramophone* valitsi Los Angelesin filharmonikot maailman kahdeksanneksi parhaaksi sinfoniaorkesteriksi.

Musiikilliset johtajat
----------------------

* Walter Henry Rothwell (1919–1927)
* Georg Schnéevoigt (1927–1929)
* Artur Rodziński (1929–1933)
* Otto Klemperer (1933–1939)
* Alfred Wallenstein (1943–1956)
* Eduard van Beinum (1956–1959)
* Zubin Mehta (1962–1978)
* Carlo Maria Giulini (1978–1984)
* André Previn (1985–1989)
* Esa-Pekka Salonen (1992–2008)
* Gustavo Dudamel (2009–)

Lähteet
-------

1. ↑  Esa-Pekka Salonen Bio (Arkistoitu – Internet Archive)
2. ↑  The world's greatest orchestras.  *Gramophone*, 2008, nro December, s. 39.
**Weierstrassin elliptinen funktio** meromorfinen funktio, joka on yksinkertaisin esimerkki elliptisestä funktiosta. Erotuksena Jacobin elliptisistä funktioista, Weierstrassin elliptisellä funktiolla on kussakin perussuunnikkaassaan vain yksi kaksinkertainen napa. Funktio on nimetty saksalaisen matemaatikon, Karl Weierstrassin mukaan.

{\displaystyle \wp (z)={\frac {1}{z^{2}}}+\sum \_{(m,n)\neq (0,0)}{\frac {1}{(z-2m\omega \_{1}-2n\omega \_{2})^{2}}}-{\frac {1}{(2m\omega \_{1}+2n\omega \_{2})^{2}}}},
missä {\displaystyle \omega \_{1}} ja {\displaystyle \omega \_{2}} ovat funktion jaksot ja {\displaystyle \omega \_{1}/\omega \_{2}\notin \mathbb {R} }. Usein merkitään {\displaystyle \Omega \_{nm}=m2\omega \_{1}+n2\omega \_{2}}, jolloin {\displaystyle \Omega \_{nm}/2} on funktion perussuunnikas. Funktion derivaatalle saadaan lauseke

{\displaystyle \wp '(z)=-2\sum \_{(m,n)\in \mathbb {Z} ^{2}}{\frac {1}{(z-2m\omega \_{1}+2n\omega \_{2})^{3}}}},
joka on selvästi pariton funktio, eli {\displaystyle \wp '(-z)=-\wp '(z)}. Myös {\displaystyle \wp (z)} itse on pariton. Koska Weierstrassin funktio on kaksijakoinen, 

{\displaystyle {\begin{cases}\wp (x+2\omega \_{1})=\wp (x)\\\wp (y+2\omega \_{2})=\wp (y)\end{cases}}}.
Weierstrassin elliptinen funktio toteuttaa differentiaaliyhtälön

{\displaystyle (\wp ')^{2}=4(\wp (z))^{3}-g\_{2}\wp (z)-g\_{3}}.
Merkitsemällä {\displaystyle x=\wp (z)} ja {\displaystyle y=\wp '(z)} nähdään, että tämä differentiaaliyhtälö on elliptinen käyrä. Yhtäpitävästi voidaan kirjoittaa myös integraaliesitys

{\displaystyle z=\int \_{\wp (z)}^{\infty }{\sqrt {4t^{2}-g\_{2}t-g\_{3}}}\;dt}.

Kaavoja
-------

* Summakaava

{\displaystyle \wp (z+y)={\frac {1}{4}}{\Big (}{\frac {\wp '(z)-\wp '(y)}{\wp (z)-\wp (y)}}{\Big )}^{2}-\wp (z)-\wp (y)}
* Argumentin kaksinkertaistuskaava saadaan helposti summakaavasta

{\displaystyle \wp (2z)={\frac {1}{4}}{\Big (}{\frac {\wp ''(z)}{\wp '(z)}}{\Big )}^{2}-2\wp (z)}
* Origon lähellä funktiota voidaan approksimoida Laurentin sarjalla

{\displaystyle \wp (z)={\frac {1}{z^{2}}}+{\frac {1}{20}}g\_{2}z^{2}+{\frac {1}{28}}g\_{3}z^{4}+{\mathcal {O}}(z^{6})}
{\displaystyle \wp '(z)=-{\frac {2}{z^{3}}}+{\frac {1}{10}}g\_{2}z+{\frac {1}{7}}g\_{3}z^{3}+{\mathcal {O}}(z^{5})}

Aiheesta muualla
----------------

* Weierstrassin elliptinen funktio MathWorldissa (englanniksi)
Boetticherin tutkimuskohde preeriapöllö
**Hans von Boetticher** (30. elokuuta 1886 – 20. tammikuuta 1958) oli saksalainen eläintieteilijä, jonka tutkimusalaa olivat hyönteiset ja linnut.

Boetticher oli oppiarvoltaan tohtori ja toimi Coburgin museon johtajana. Hän luokitteli lintuja niiden morfologisten, eliömaantieteellisten ja fylogenisten ominaisuuksien mukaan. Hän tutki etenkin sorsia, hanhia, turakoja, papukaijoja, kyyhkyjä ja merilintuja. Hän nimesi amazoniantavin suvun *Amazonetta*, sepelsorsan suvun *Specularis* ja preeriapöllön (*Athene cunicularia*) alalajin *pichinchae*.

Teoksia
-------

* *Gänse- und Entenvögel aus aller Welt* (1952)
* *Albatrosse und andere Sturmvögel* (1955)
* *Lärmvögel, Turakos und Pisangfresser* (1955)
* *Fasanen, Pfauen, Perlhühner und andere Zierhühner* (1956)
* *Pelikane, Kormorane und andere Ruderfüßler* (1957).

Lähteet
-------

1. ↑  ITIS


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
	+ 2
* VIAF

 |
|  |
| Kansalliset | 
* Norja
* Saksa
* Israel
* Yhdysvallat
* Tšekki
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
Sivettikissa ruokailemassa.
**Kopi Luwak** eli **sivettikissakahvi** valmistetaan kahvipavuista, jotka kulkevat sivettikissan ruoansulatuskanavan läpi. Kopi Luwak on yksi maailman kalleimmista kahvilaaduista.

Tuotanto
--------

Kopi Luwakia tuotetaan nykyisin häkkitarhoissa, joista sitä saadaan arvioiden mukaan yli 50 tonnia vuodessa. Villeistä sivettikissoista papuja saadaan 250–500 kg vuodessa.

Valmistus
---------

Indonesiankielinen sana *Kopi* tarkoittaa kahvia ja *Luwak* sivettikissaa. Kopi Luwak valmistuu, kun sivettikissoihin kuuluva musanki syö kahvinmarjoja. Sivettikissa ei voi sulattaa kovia papuja, vaan ne kulkeutuvat ruoansulatuselimistön läpi sivettikissan ulosteeseen. Sivettikissan ulosteessa pavut näkyvät selvästi, ja ne noukitaan ulosteesta. Poimitut pavut pestään ja myydään eteenpäin. Kahvipavut paahdetaan ja jauhetaan ennen kahvijuoman valmistamista.

Aromi
-----

Kahvinpapuja sivettikissan ulosteissa
Sivettikissan suoliston läpi kulkeminen, vatsahapot ja ruoansulatusentsyymit tuottavat kahvipapuihin omalaatuisen aromin. Maussa kerrotaan olevan vivahteita suklaasta tai karamellista. Johtuen erikoisesta tavasta, jolla kahvi syntyy, sen pavuista maksetaan hyvin kallista kilohintaa: 100 grammaa maksaa noin 30 euroa. Kupillinen niistä tehtyä espressoa voi maksaa 50 puntaa. Vuonna 2012 tätä kahvia myytiin Suomessa noin 300 euron kilohintaan.

Kritiikki
---------

Vuonna 2013 PETA julkaisi tutkimuksen, jonka mukaan kahvintuottajat kohtelevat sivettikissoja huonosti. Eläimillä ei ollut tarpeeksi liikkumatilaa, ja ne olivat aliravittuja.

Lähteet
-------

1. ↑  Maailman kallein kahvi: Pavut noukitaan elefantin ulosteesta!  28.10.2012. Stara.fi. Viitattu 5.3.2015.
2. ↑  Kopi Luwak – The Ultimative FAQ Most Expensive Coffee.  Arkistoitu 18.2.2015. Viitattu 5.3.2015.
3. ↑  Tony Wild: Civet coffee: why it's time to cut the crap  13.9.2013. The Guardian. Viitattu 5.3.2015.
4. ↑  Kopiluwak.info (Arkistoitu – Internet Archive)
5. ↑  Guardian.co.uk: The £50 espresso
6. ↑  Petaasiapacific.com: Civets Suffer for Vile Kopi Luwak Coffee (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kopi Luwak**.
**IS Liigapörssi** on jääkiekkopeli, jota pelataan netissä. Pelin omistaa Sanoma. Sanoma toteuttaa peliä yhdessä SM-liigan kanssa.

IS Liigapörssissä idea on valita kentällinen pelaajia (kolme hyökkääjää, kaksi puolustajaa ja yksi maalivahti) SM-liigan pelaajista. Pelaajat ansaitsevat pisteitä riippuen miten valitut pelaajat oikeasti pelaavat. LPP-pisteitä ansaitsee esimerkiksi kun pelaaja tekee maalin tai saa syöttöpisteen.

Pelissä on viisi jaksoa ja playoff-jakso. Yhden jakson hinta on halvimmillaan kolme euroa.

Historia
--------

Pelin historia ulottuu vuoteen 1995, jolloin peliä pelattiin ensimmäisen kerran. Aluksi pelin tuloksia sai soittamalla palvelunumeroon. Vuonna 2000 pelattiin ensimmäinen täysi internet-kausi.

Vuonna 2007 peli siirtyi Sanomalle. 2013 peli sai Ville Järvisen isännöimän PörssiTV:n, jossa kerrotaan vinkkejä tulevalle kierrokselle. Peli on myös laajentunut samalla idealla esimerkiksi NHL-pörssiksi, nimeltään Hockey GM. Myös jalkapallosarjoista on luotu omia versioita.

Pelaaminen
----------

#### Rekisteröinti

Liigapörssi on maksullinen peli, mutta peliin voi tutustua ilmaiseksi rajoitetusti 4 pelipäivän ajan. Koko jakson kestävä Liigapörssi-joukkue maksamaa 3 euroa per jakso.

#### Pelijaksot

Liigapörssissä on kuusi pelijaksoa: viisi runkosarjan aikana ja yksi playoffien aikana. Uusi jakso tarkoittaa uutta mahdollisuutta rakentaa joukkue.

#### Joukkue

Joukkueessa on kuusi pelaajaa: yksi maalivahti, kaksi puolustajaa, ja kolme hyökkääjää. Alkubudjetti on 2.000.000 euroa.

#### Pelaajahinnat

Hinnat määritellään joka jaksolle uudelleen ja ne muuttuvat jaksojen aikana pelaajan menestyksen, ja myynti- ja ostomäärän mukaan.

#### Pistelasku

Pisteitä saa erilaisista tapahtumista: maaleista, syötöistä ja voitoista. Maalivahdit saavat pisteitä torjunnoista ja otteluiden voitoista. Pisteitä vähennetään isoista jäähyistä, ja päästetyistä maaleista.

#### Pelaajavaihdot

Maksimissaan 20 vaihtoa per jakso. Vaihdot ovat mahdollisia ottelupäivien välissä. Kolmen euron Superpelimaksuun sisältyy 11 vaihtoa, ja lisävaihtoja voi ostaa kolmen vaihdon paketeissa. Hyperpelijoukkue jolla saa heti kaikki 20 vaihtoa, maksaa 9 euroa.

Lähteet
-------

1. ↑  tietoa pelistä *liigaporssi.fi*.
2. ↑  Historiaa *liigaporssi.fi*.
Kapteeni **Moussa Dadis Camara** (s. 1. tammikuuta 1964) on Guinean armeijan sotilas, joka oli maata hallitsevan Demokratian ja kehityksen kansallisen neuvoston puhemies (Conseil National de la Démocratie et du Développement, CNDD) ja siten myös Guinean valtionpäämies 24. joulukuuta 2008 – 3. joulukuuta 2009. CNDD nousi valtaan vallankaappauksella 23. joulukuuta 2008 pian pitkäaikaisen presidentti Lansana Contén kuoleman jälkeen.

Camara on opiskellut lakia ja taloustieteitä Gamal Abdel Nasserin yliopistolla Conakryssa. Armeijaan hän liittyi 1990 ja oli vuonna 2004 18 kuukauden koulutuksessa Saksassa. Hän oli yksi johtajista kevään 2007 sotilaskapinassa ja toukokuun 2008 levottomuuksissa. Marraskuussa 2008 hänet nimitettiin armeijan polttoainehuollon johtoon ja puolustusministerin henkilökuntaan.

Guinean turvallisuusjoukot ampuivat 28. syyskuuta 2009 Conakryssa 160 Moussa Dadis Camaran presidenttiehdokkaaksi asettumista vastustanutta.

Camara yritettiin murhata 3.12.2009, kun kapinalliset sotilaat avasivat tulen häntä vastaan. Hänen uskotaan haavoittuneen lievästi. Camara oli myöhemmin hoidossa Rabatissa, mutta hänen tiedottajansa kielsi hänen saaneen muuta kuin naarmun päähänsä. Camaran poissaolon aikana juntan johtoon nousi puolustusministerinä toiminut kenraali Sékouba Konaté.

15. tammikuuta 2010 Ouagadougoussa allekirjoitettiin Dadis Camaran, Konatén ja välittäjänä toimineen presidentti Blaise Compaorén välillä sopimus, jossa luvattiin vaaleja kuuden kuukauden sisällä ja Dadis Camara lupasi tukensa "siirtymäajan toimijoille".

4. marraskuuta 2023 raskaasti aseistettu joukko vapautti Camaran ja ainakin kaksi muuta entistä hallinnon virkamiestä vankilasta Conakryssa. Heidät kuitenkin saatiin kiinni samana päivänä ja Camara palautettiin vankilaan.

Lähteet
-------

* France24: Who is Moussa Dadis Camara? (englanniksi)

### Viitteet

1. ↑  Tiananmen en Guinea-Conakry *www.elmundo.es*.  29.9.2009. Viitattu 29.9.2009. (espanjaksi)
2. ↑  Guinean sotilasjohtaja yritettiin murhata *Yle Uutiset*.  3.12.2009. Viitattu 4.12.2009.
3. ↑  El jefe de la junta de Guinea-Conakry, hospitalizado en Rabat *El País*.  5.12.2009. Viitattu 5.12.2009. (espanjaksi)
4. ↑  RFI: Ouagadougou: le médiateur trouve un compromis, 15.1.2010, viitattu 16.1.2010
5. ↑


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Saksa
* Yhdysvallat

 |

 |
**Pysyvä tunniste** on verkkoympäristössä käytettävä tunniste, jolla voidaan tunnistaa digitaalinen teos. Pysyvä tunniste on elektroninen vastine perinteisille bibliografisille tunnuksille, kuten ISBN ja ISSN. Termin englanninkielinen vastine on persistent identifier (PI).

Pysyvä tunniste

* mahdollistaa perinteisten tunnisteiden toimimisen verkossa
* tarjoaa pysyvän linkin aineistoon
* mahdollistaa sen, että tiedonhakija saa haluamansa teoksen, vaikka teoksen fyysinen sijaintipaikka olisi muuttunut. Jotta tämä onnistuisi, on pysyvä tunniste linkitettävä ajantasaiseen paikannuspalveluun, joka puolestaan tarjoaa pääsyn aineiston fyysiseen manifestaatioon.

Pysyvä tunniste tulisi antaa aineistoille, joita on tarkoitus säilyttää hyvin pitkään, useiden laitteisto- ja ohjelmistosukupolvien päähän. Pysyvän tunnisteen ja sen mahdollistaman palvelun pitäisi olla vähintään yhtä pysyvä kuin sen avulla tunnistettu aineisto. Käyttäjä pitäisi aina ohjata viimeisimpään versioon aineistosta tai sitten teostason metadataan, jonka avulla käyttäjä voi hankkia teoksen jossain muussa muodossa, esimerkiksi painettuna. Pysyvä tunniste ISBN:stä 951-45-9942-X voi olla esimerkiksi seuraavanlainen .

Pysyvien tunnisteiden järjestelmiä on luotu 1990-luvun puolivälistä lähtien Internetin syntymisen jälkeen. Yhtenä syynä tunnistejärjestelmien luomiselle oli perinteisten tunnisteiden (ISBN ja ISSN) toimimattomuus verkossa. Esimerkiksi selaimet eivät tulkitse ISBN-merkkijonoa hyperlinkiksi. ISBN-tunnuksen sisältävä pysyvä tunniste puolestaan voi toimia hyperlinkkinä, mikäli se ilmaistaan HTTP URIna. Toisena syynä tunnistejärjestelmien kehittämiselle on ollut verkko-osoitteiden vaihtumisesta syntyvät viittausongelmat.

Tunnistejärjestelmiä on kehitetty useita:

* Handle, 1994
* Persistent URL (PURL), 1995
* Uniform Resource Name (URN), 1997
* Archival Resource Keys (ARK), 2001
* Extensible Resource Identifier (XRI), 2005

Katso myös
----------

* Digital Object Identifier (DOI)
* Linkkimätä

Lähteet
-------

* Hakala, Juha: Yleiskatsaus pysyviin tunnisteisiin.  *Tietolinja*, 2010, nro 2. Helsinki:  Kansalliskirjasto. Artikkelin verkkoversio (HTML). Viitattu 26.12.2011.
**Luotettava tietojenkäsittely** (engl. *Trusted Computing Base, TCB*) on tietokoneen tai muun järjestelmän luotettava ja turvallinen perusrakenne, joka valvoo tietoturvan toteutumista sovellusohjelmien ja käyttäjien kesken. Useimmin TCB:n muodostaa tietokonelaitteisto ja käyttöjärjestelmä tietoturvapalveluineen.

Tarkoitus
---------

Usean käyttäjän koneella on se ongelma, että eri käyttäjät saattaisivat lukea toistensa tiedostoja tai jonkin käyttäjän ohjelma saattaisi kirjoittaa toisen käyttäjän ohjelmien muistialueille. Käyttäjä voisi myös jättää sisäänkirjautumisruudun näköisen haittaohjelman käyntiin ja lähteä koneelta.

Käyttöjärjestelmä kuitenkin estää tällaiset toimet ja tarjoaa turvalliset perusraamit käyttäjien ja sovellusten ajamiselle. Tätä käyttöjärjestelmän osaa, jonka kautta kaikki sovellusten välinen vuorovaikutus tapahtuu, kutsutaan TCB-pohjaksi. Sovellukset eivät esimerkiksi saa kirjoittaa suoraan levylle johonkin tiedostoon, vaan niiden pitää pyytää käyttöjärjestelmää tekemään se puolestaan, jolloin käyttöjärjestelmä voi tarkistaa, että sovelluksella todella on oikeudet kirjoittaa tuohon tiedostoon.

Nykykäyttöjärjestelmät
----------------------

Kaikissa käyttöjärjestelmissä ei TCB-pohjaa ole. Vanha MS-DOS sekä MS Windowsin työasemaversiot (95, 98 ja Millennium Edition) eivät juurikaan sisältäneet tällaisia tietoturvapalveluita, vaan käyttäjät voivat esimerkiksi vapaasti lukea toistensa tiedostoja. Windows NT:ssä sen sijaan oli melko vahva ja laaja TCB. *ei epämääräisyyksiä">selvennä* SCO UNIXissa oli mahdollista ottaa käyttöön vahva TCB.*lähde?*

Yhdysvaltain puolustusministeriö on julkaissut 1980- ja 1990-luvuilla tietokoneiden turvallisuuteen liittyviä standardeja ja ohjeita, ns. Sateenkaarikirjojen sarjan (engl. *Rainbow Series*). Sen eräässä osassa, Oranssissa kirjassa (engl. *DoD Trusted Computer System Evaluation Criteria,* 5200.28-STD), määritellään tietoturvaluokituksia käyttöjärjestelmien rakenteille. TCB ja sen tarjoamat erilaiset palvelut on sisällytetty kyseisiin määritelmiin.

Äärimmilleen vietynä tietoturvamekanismit ja TCB johtavat siihen, että edes järjestelmäylläpitäjällä ei ole oikeuksia tehdä kaikkia asioita järjestelmässä.

Lähteet
-------

1. ↑  Rainbow Series and Related Documents NSA/NCSC. Viitattu 27.11.2014.
2. ↑  Trusted Computer Systems Evaluation Criteria  26.12.1985. Department of Defence. Viitattu 27.11.2014.
**Nevadan koealue** (Nevada National Security Site, NNSS, vuosina 1955–2010 Nevada Test Site eli NTS) on entinen Yhdysvaltain ydinaseiden koealue Nevadan osavaltiossa noin 100 km Las Vegasista luoteeseen. Alueella on tehty sata ydinkoetta ilmakehässä ja 921 maan alla vuosina 1951–1992.

Alue kuuluu liittovaltion sotilastarkoituksiin varattuun alueeseen, johon kuuluvat mm. Nellis Air Force Base Complex ja Area 51, ja josta voidaan käyttää kokonaisuudessaan termiä Nevada Test and Training Range.

Vuonna 1950 Atomienergiakomissio (AEC) harkitsi useita alueita varattavaksi ydinaseiden kehitystä ja testausta varten. Alueeksi varattiin Las Vegas Bombing and Gunnery Range. 18. joulukuuta 1950 presidentti Harry Truman määräsi varattavaksi 680 neliömailia koealueesta ydinaseohjelmalle nimellä Nevada Proving Ground. Aluetta laajennettiin edelleen useita kertoja ja sen nimeksi vaihdettiin Nevada Testing Site vuonna 1955.

27. tammikuuta 1951 räjäytettiin ensimmäinen 1 kilotonnin pommi Shot Able osana operaatio Ranger -ohjelmaa. Maanpäällisiä testejä tehtiin neljällä alueella: Frenchman Flat, Yucca Flat, Rainier Mesa ja Pahute Mesa. Vuoden 1957 koesarja Operaatio Plumbbob oli yksi suurimmista. Siihen kuului 29 ydinkoetta. Tämä koesarja on tuottanut 32 % kaikesta ydinkokeiden tuottamista radioaktiivisista päästöistä ilmakehään. Ydinlaskeuma kulkeutui länsituulten mukana lähinnä Utahiin.

Jotkut räjäytykset nähtiin yli 160 km päähän. Las Vegasissa tätä käytettiin turismia edistämään. Jotkut kasinot järjestivät pommibileitä, joissa tarjoiltiin asiaankuuluvia drinkkejä räjähdyksiä katsellessa. Räjäytysten ajat oli ilmoitettu ennalta ja merkitty kalentereihin.

Nuclear Test Ban Treaty -sopimus rajoitti ydinkokeita ilmakehässä. Tämän vuoksi viimeinen tällainen räjäytys tapahtui 17. heinäkuuta 1962.

18. lokakuuta 2023 Yhdysvaltain energiaministeriö räjäytti Nevadan koealueella maan alla radioaktiivisen pommin. Kyse ei ollut varsinaisesta ydinräjähdyksestä, vaan radionuklideita levittävä tavanomainen pommi, ns. "likainen pommi", jolla tutkittiin radioaktiivisuuden leviämistä räjähdyksessä.

Lähteet
-------

* Nevada Test Site, Atomic Heritage Foundation
* NNSS.gov, Nevada National Security Site

### Viitteet

1. ↑   Viitattu 11.4.2022.
2. ↑   Viitattu 11.4.2022.
3. ↑
4. ↑

Aiheesta muualla
----------------

* Kuvia tai muita tiedostoja aiheesta **Nevadan koealue** Wikimedia Commonsissa